Peder Hvelplund (EL), 2025-01-14:
Tak for det, formand, tak til Dansk Folkeparti for at rejse den her forespørgselsdebat og også for samarbejdet med de øvrige partier i oppositionen om at lave en fælles vedtagelsestekst.
Der er ikke nogen tvivl om, at det er en utrolig vigtig debat, vi har her i dag, for det, vi er vidne til, er jo mere eller mindre en epidemi, som vi oplever ikke bare i Danmark, men som vi også ser internationalt, hvor hele spørgsmålet om opioider jo spreder sig som en steppebrand med et øget misbrug.
Det, der gør det til en særlig udfordring, er jo, at vi bare kan konstatere, at ud over nikotin, som jo er ekstremt vanedannende, er opioider det også.
Og det er sådan lidt et spørgsmål om, at der er folk, der kommer ind i en butik og bruger et præparat, og selv om de har et ønske om at komme ud af butikken igen, er det ufattelig svært for dem.
Derfor synes jeg også, det er positivt, at regeringen har sat fokus på det med deres udspil her fra oktober måned »Ungdom uden opioider«.
Men ikke desto mindre er der jo en række elementer, som jeg ikke mener bliver adresseret i det udspil.
Jeg tror, det er rigtigt – og vi er mange partier, der har rejst problematikken igennem de seneste år – at det, der er afgørende her, er, hvordan vi nu kommer videre.
Og der kan man sige, at nu er der i hvert fald taget et første skridt.
Men de mangler, jeg i særlig grad synes der er i regeringens udspil, er jo et spørgsmål om både den forebyggende indsats, det er et spørgsmål om at sikre tilstrækkelige ressourcer ude i kommunerne til en behandlende indsats, og så er det hele spørgsmålet om indsatsen over for de pårørende.
Jeg synes jo, der i udspillet også er meget fokus på straf.
Jeg er sådan set indforstået med, at der har været behov for at skærpe straffen for salg af opioider, men jeg synes jo, vi i meget høj grad stadig mangler svar på spørgsmålet om, hvad baggrunden for, at vi ser den stigning i brugen og misbrugen af opioider, er.
Altså, hvad er det, der gør, at så stor en del af en ungdomsårgang føler sig tiltrukket af opioider, og hvordan får vi dæmmet op for den udvikling?
Det synes jeg der er et manglende fokus på i regeringens udspil.
Det samme gør sig gældende i forhold til behandlingsindsatsen ude i kommunerne, hvor vi jo ved, at hele spørgsmålet omkring misbrugsbehandlingen er meget forskelligt, med hensyn til hvordan det tilgås ude i de forskellige kommuner, og at der også er en mangel på økonomiske ressourcer til at løse opgaverne.
Det så jeg også gerne at der kom et øget fokus på, og det samme gælder indsatsen over for pårørende.
Derfor synes jeg, der er mange gode grunde til, at regeringen ikke skal lade sig nøje med det udspil, man har lavet, men at man også, som vi foreslår i vedtagelsesteksten, får indkaldt til bredere forhandlinger, hvor vi også skal have et mere samlet fokus på, hvor det er, vi skal sætte ind i forhold til at få dæmmet op for den bekymrende udvikling, vi ser nu.
Derfor kan jeg kun opfordre regeringen til, at man snarest muligt indkalder til forhandlinger.
Vi kan jo sagtens tage udgangspunkt i det udspil, der i forvejen er lavet.
Jeg synes, der er brug for at supplere det med yderligere initiativer, og det kunne bredere forhandlinger netop være et afsæt for.
Det er derfor, vi står bag den vedtagelsestekst, som en samlet opposition fremsætter her i dag.